b'\n_START_ARTICLE_\nJanez \xc5\xbdgajnar\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani klasi\xc4\x8dni gimnaziji v rojstnem mestu (1955) je tu \xc5\xa1tudiral agronomijo in 1960 diplomiral na Fakulteti za agronomijo, gozdarstvo in veterinarstvo. Specializacijo je opravil na In\xc5\xa1titutu Maxa Plancka za \xc5\xbeivinorejo in prehrano \xc5\xbeivali v Marienseeju v Nem\xc4\x8diji (1966-1969). Doktoriral je 1969 z disertacijo Ein Beitrag zur Verwertung hoher Harnstoffmengen beim wachsenden Wiederk\xc3\xa4uer na univerzi v G\xc3\xb6ttingenu. V letih 1960\xe2\x80\x931964 je bil kmetijski referent in in\xc5\xa1pektor ob\xc4\x8dine Grosuplje. Nato je bil na ljubljanski BF izvoljen v nazive: honorarni (1964) in redni asistent (1969), docent (1975), izredni (1980) in redni profesor za prehrano \xc5\xbeivali. (1985). V letih 1995\xe2\x88\x922000 je bil veleposlanik Republike Slovenije v Argentini._NEWLINE_\xc5\xbdgajnar se je v svojem znanstvenoraziskovalnem delu posvetil prehrani pre\xc5\xbevekovalcev in njihovi oskrbi z beljakovinami in alternativnim krmilom. Prvi v Sloveniji je raziskoval prehrano prosto\xc5\xbeive\xc4\x8dih \xc5\xbeivali. V \xc5\xa1tudijski program je vpeljal temi o industrijski predelavi krme ter prehrani in krmljenju divjadi. Sam ali v soavtorstvu je objavil okoli 20 znanstvenih in okoli 90 strokovnih \xc4\x8dlankov ter ve\xc4\x8d knjig, med njimi tudi: Prehrana govedi (1989) in Prehrana in krmljena goved (1990). Za svoje delo je 1994 prejel Jesenkovo priznanje.'